Tamkattens levetid varierer, men det er ikke uvanlig at rasekatter blir mer enn 15 år gamle, mens vanlige huskatter kan bli opp mot 26 år gamle. En britisk undersøkelse viser at katterasene burmeser og hellig birma har lengst forventet levetid blant 14 katteraser i Storbritannia, hvorav huskatt er medregnet. Burmeseren hadde en forventet levetid på cirka 14,42 år (12,91–15,93 år), mens hellig birma hadde en forventet levetid på cirka 14,39 år (12,87–15,91 år). Kortest forventet levetid hadde katterasen sphynx, med cirka 6,68 år (4,53–8,83 år). Gjennomsnittlig forventet levetid for tamkatter ligger imidlertid normalt på omkring 10–12 år, samtidig som man må huske på at undersøkelsen kun omfattet noen få katteraser under britiske forhold.